**ZÁPIS č. 8**

**Z RIADNEHO ZASADNUTIA SPRÁVNEJ RADY TASR**

**1. augusta 2018 so začiatkom o 14.00 h**

**Prítomní členovia Správnej rady:** Vladimír Masár, Boris Chovanec, Richard Kvasňovský, Ján Sand

**Ospravedlnení:** Peter Alakša

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR zvolal a viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Správa o činnosti TASR v 1. polroku 2018**

**2. Rôzne**

**UZNESENIE č. 21/2018:**

Členovia SR TASR schválili program zasadnutia:

ZA: 4 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------**

**1. Správa o činnosti TASR v 1. polroku 2018**

Predseda Správnej rady TASR Vladimír Masár požiadal generálneho riaditeľa PhDr. Vladimíra Puchalu, aby odprezentoval materiál.

*Podľa V. Puchalu úlohy, ktoré Tlačovej agentúre Slovenskej republiky vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov, boli v prvom polroku 2018 splnené. TASR bola vo svojom spravodajstve slobodná a nezávislá. Spravodajstvo nebolo v prospech či v neprospech žiadnej politickej, hospodárskej, náboženskej, etnickej alebo inej záujmovej skupiny. Spravodajstvo objektívne, vyvážene a aktuálne reflektovalo dianie na Slovensku i v zahraničí.*

*TASR v zmysle svojej hlavnej činnosti vyhľadávala aktuálne, včasné, overené, neskreslené a nestranné informácie, ktoré spracovávala formou textových súborov, zvukových záznamov, zvukovo-obrazových záznamov, obrazových záznamov. Informácie TASR uchovávala a sprístupňovala.*

*TASR zaznamenala v svojom multimediálnom spravodajstve všetky podstatné udalosti zo Slovenska i zo zahraničia.*

***TASR vydala v hodnotenom období 140 263 multimediálnych správ.*** *V slovnom spravodajstve priniesla 75 770 správ, vydala 7 125 zvukov, 53 528 fotografií a 3 840 videospráv.*

*TASR dosiahla za hodnotené obdobie plusové hospodárenie.*

*Súhrnné náklady dosiahli za I. polrok výšku 2 520 369 EUR. Celkové výnosy za hodnotené obdobie dosiahli čiastku 2 702 999 EUR. Agentúra ukončila I. polrok so ziskom vo výške 182 630 EUR.*

*Za I. polrok 2018 dosiahli príjmy TASR 3 192 638 EUR, čo predstavuje 60,77 %-né plnenie rozpočtu. Výdavky boli vykázané vo výške 2 613 903 EUR, čo v percentuálnom vyjadrení predstavuje čerpanie rozpočtu vo výške 50,70 %. Tlačová agentúra I. polrok 2018 ukončila s prebytkom vo výške 578 735 EUR. Výška prebytku podľa metodiky ESA 2010 je 74 718 EUR.*

*Všetky dôležité médiá sú klientmi TASR.*

*Významnou udalosťou agentúrnej histórie na Slovensku bolo po prvýkrát za existenciu TASR i agentúrnej žurnalistiky, vytvorenie servisu pre národnostnú menšinu : maďarského servisu. Servis začal vychádzať od februára a rýchlo si získal celý rad odberateľov doma i v zahraničí. Ide o významný akt smerom k národnostnej menšine. Vďaka tomu dostali obyvatelia Slovenska maďarskej národnosti možnosť byť informovaní z oficiálneho kredibilného verejnoprávneho zdroja v ich jazyku.*

*TASR uzatvorila zmluvu so ZMOSom a všetky servisy TASR sú dostupné pre všetky mestá a obce na nekomerčné účely. Táto spolupráca sa intenzívne rozvíja aj prostredníctvom nového webu obce.tasr.sk.*

*TASR rozšírila spoluprácu s kredibilnými zahraničnými agentúrami. Za obdobie I. polroka 2018 bola rozšírené spolupráca s nemeckou agentúrou DPA. Podpísala sa zmluva o výmene informácií s bulharskou agentúrou BTA, chorvátskou agentúrou HINA, slovinskou agentúrou STA, kórejskou agentúrou Yonhap a ukrajinskou agentúrou Ukrinform. V rokovaní je rozšírenie spolupráce s agentúrou AFP, Reuters, TASS a AP.*

*TASR vníma cesty do zahraničia s ústavnými činiteľmi, ale i na významné športové podujatia nielen ako rozhodnutie manažmentu, ale ako svoju spravodajskú povinnosť verejnoprávnej agentúry.*

*Počas prvého polroka 2018 redaktori TASR absolvovali 63 zahraničných pracovných ciest. V rámci pokryli najdôležitejšie návštevy slovenských ústavných činiteľov v zahraničí a aj dôležité udalosti v rámci celého sveta.*

*V rámci domáceho spravodajstva pribudol nový produkt - rubrika Slovenčina, ktorá sa dvakrát do týždňa venuje kultivovaniu spisovného jazyka. Cyklus prináša praktické rady, ako sa vyhnúť chybám pri používaní jazyka. K téme TASR pribudol nový produkt : seriál o slovenských zaujímavostiach, postavený hlavne na regionálnych spravodajcoch.*

*TASR sa významne podieľa na propagácii a šírení informácií o osmičkových výročiach, a to nielen v servisoch agentúry, ale i na svojich weboch. Naďalej pokračuje projekt fotografovania všetkých pamätníkov I. sv. vojny a príprava výstavy vo vlakoch o Alexandrovi Dubčekovi.*

*Nový technologický produkt Kalendárium umožňuje prehľadnú orientáciu v očakávaných udalostiach s možnosťou individuálneho nastavenia lokality, segmentu či typu spracovania (text, foto, audio, video, live).*

*TASR úspešne zvládla hektické obdobie prvého polroka, či už to bolo búrlivé dianie na našej politickej scéne alebo olympiáda a bola dôveryhodným zdrojom vyvážených informácií postavených na faktoch.*

V. Masár sa poďakoval GR TASR za predstavenie materiálu a otvoril rozpravu.

V nej členovia Správnej rady vysoko pozitívne zhodnotili činnosť agentúry v 1. polroku. Ocenili hospodárenie, úspory v nákladoch a nárast v príjmoch, nové produkty a dobrý kredit agentúry ako pevného piliera verejnoprávnosti a informovania občanov.

Zároveň upozornili na nevyhnutnosť kvalitného a vyváženého spravodajstva tak, aby si agentúra udržala vysoký kredit medzi odberateľmi i verejnosťou i naďalej. Pripomenuli tiež nutnosť zvýšenej ochrany pred hackerskými útokmi, o ktorých ich informoval GR TASR.

Po ukončení rozpravy predniesol V. Masár návrh na uznesenie:

**UZNESENIE č. 22/2018:**

SR TASR berie na vedomie **Správu o činnosti TASR za 1. polrok 2018 a** schvaľuje, aby ju generálny riaditeľ odprezentoval vo Výbore NR SR pre kultúru a médiá.

ZA: 4 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------**

**2. Rôzne**

Členovia rady sa zhodli na udelení finančnej odmeny pre generálneho riaditeľa vzhľadom na pozitívny hospodársky výsledok agentúry v 1. polroku 2018.

Správna rada v súlade so Zákonom č. 385/2008 Z. z. z 23. septembra 2008 o Tlačovej agentúre Slovenskej republiky , § 12 ods. 1 b) na základe dosiahnutých pracovných výsledkov GR odsúhlasila pre generálneho riaditeľa odmenu vo výške 6-násobku mesačnej mzdy.

Členovia SR TASR sa dohodli na termíne ďalšieho zasadnutia 12. septembra 2018 (streda) o 14.00 h.

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 1. augusta 2018

Zapísal:

Vladimír Masár v.r.